google/wiki40b huggingface dataset:
לארי וול

ביוגרפיה

וול הוא בעל תואר ראשון בבלשנות ובמדעי המחשב מאוניברסיטת סיאטל פסיפיק (Seattle Pacific University).
וול ואשתו הם נוצרים אוונגליסטים. בצעירותם הם תיכננו לגלות שפה שאין לה כתב, להמציא לה כתב ולתרגם לשפה הזאת את התנ"ך, אך עקב בעיות בריאות וול פנה לתחום הטכנולוגיה והצטרף לנאס"א. בזמן עבודתו שם ובחברת יוניסיס (Unisys) וול יצר את הגרסה הראשונה של שפת Perl. בעקבות השכלתו הבלשנית וול תיכנן את השפה כך שתהיה דומה לשפה אנושית וגם שתתאים היטב לעיבוד טקסטים על ידי שימוש נרחב בביטויים רגולריים. Perl תפסה תאוצה והפכה לאחת השפות הנפוצות לכתיבת סקריפטים בסביבת יוניקס ולניהול אתרי אינטרנט ובמהלך שנות התשעים הפכה לשפת תכנות נפוצה למטרות רבות ובמערכות הפעלה רבות, ביניהן Microsoft Windows,‏ Mac OS,‏ z/OS ואחרות. וול ממשיך לשמש בתור המנהיג ("הדיקטטור הנאור") של קהילת תוכניתני Perl וכמעצב הראשי של הגרסאות העתידיות של השפה.
וול זכה מספר פעמים בתחרות הבינלאומית לקוד C מסובך (International Obfuscated C Code Contest). כמו כן הוא היה החתן הראשון של פרס התוכנה החופשית שהוענק לו בשנת 1998 על ידי המוסד לתוכנה חופשית.
וול נוהג לערבב מושגים דתיים נוצרים בעבודתו בתכנות. למשל, הפונקציה להגדרת מחלקה ב-Perl 5 נקראת bless ("ברך"). מסמכי עיצוב של Perl 6 נקראים "אפוקליפסות" ("התגלות", בעיקר בהקשר של ספר חזון יוחנן, החותם את הברית החדשה). בהרצאותיו השנתיות בכנס Perl המכונות State of the Onion. וול נוהג לשרבב נושאים נוצריים: כך, בהרצאה של שנת 1997, הוא סיפר על אמונתו באלוהים ודרך זה הציג את נושא הבחירה החופשית, שלדעתו שפת Perl מאפשרת לתוכניתנים ובהרצאה של שנת 2006 השווה את הערכים של קהילת תוכניתני Perl לערכי משפחה מסורתיים.
בפברואר 2006 וול ביקר בישראל והרצה על Perl 5 ו-Perl 6 בכנס מפתחי קוד פתוח בנתניה.
אדם אריאל

קריירה

אריאל נולד בירושלים וגדל במחלקת הנוער בהפועל ירושלים. כבר בגיל 18 קלע את הנקודה הראשונה שלו בבוגרים במדי הפועל ירושלים, מול מכבי אשדוד (שבה שיחק בהמשך דרכו). גם את עונתו השנייה והשלישית אריאל העביר במדי ירושלים, כשהוא מקבל כ-10 דקות בממוצע בשתי העונות האלה.
אריאל שיחק בקבוצת הבוגרים של הפועל ירושלים בשלוש העונות הראשונות בליגת ווינר סל. הוא אף היה שותף לזכייה בראשונה של הקבוצה באליפות המדינה. בעונתו האחרונה בקבוצה, 2014/2015, הוא העמיד ממוצע של 3.4 נקודות, 1.6 ריבאונדים ו-0.6 אסיסטים למשחק בליגה, עם 34% לשלוש ו-75% מהקו.
בקיץ 2015 חתם אריאל בקבוצת ברמרהאפן הגרמנית, שאומנה בזמן זה על ידי מולי קצורין. בשמונה משחקים הוא רשם 2.0 נקודות, 0.6 ריבאונדים, 0.1 אסיסטים ו-38% לשלוש ב-7 דקות בממוצע.
בתחילת ינואר 2016 אריאל חזר ארצה והצטרף להפועל חולון. ב-10 מתוך 19 משחקים עלה בחמישייה ותרם 2.8 נקודות, 1.7 ריבאונדים ו-0.4 אסיסטים למשחק.
משנת 2016-2018, שיחק אריאל במכבי אשדוד באר טוביה. משחקיו בעונת 2016/2017 נקטעו עקב פציעה שהצריכה החלמה ממושכת.
ב-3 ביולי 2018, חתם אריאל במכבי ראשון לציון לשנתיים.

קריירה בינלאומית

ביוני 2018 זומן אריאל לראשונה לסגל נבחרת ישראל הבוגרת לקראת המשחקים מול נבחרות יוון ובריטניה, במסגרת מוקדמות גביע העולם.
לברדור סיטי

סמלי שלטון

הדגל וסמל העיר מורכבים ממגן הנתמך משני צידיו על ידי אליי הצפון ובציצה יושב אוח השלג, בעלי חיים אלו נפוצים בעיר ובסביבתה. המוטו של העיר הוא Kamistiatusset מילה בשפת הילדים שפירושו: "הארץ של האנשים שעובדים קשה".
צ'חוצ'ינק

מגדלי האידוי

צ'חוצ'ינק ידועה במגדלי האידוי הגדולים בה, מהראשונים באירופה. מגדל אידוי הוא מבנה מעץ בגובה של 15 מטר. המים המלוחים נשאבים למעלה וזורמים בתעלה בראש המבנה. הם מטפטפים משם על מעטפת המגדל הבנויה מענפים ועלים של שיחים שונים. חלק מהמים מתגבשים על הענפים וחלקם נוטף בטיפות קטנות ויוצר מעין מיקרואקלים למטה. האנשים פוסעים ונושמים את האוויר הספוג בטיפות אלה העשירות בברום ויוד. 
נטען ששאיפת האוויר המלוח תורמת לייצוב לחץ הדם, ותומכת בבעיות של כלי הנשימה ובלוטת התריס. להליכה בתוך הערפל המלוח יש אפקט הרגעתי.
המגדלים בצ'חוצ'ינק הם הראשונים והגדולים מסוגם באירופה. המגדל הראשון נבנה ב-1824. ואחריו נבנו עוד שני מגדלים באורך כולל של 2 ק"מ. מגדלי אידוי נמצאים גם בגרמניה ובאוסטריה.

יהודי צ'חוצ'ינק

יהודים התיישבו בעיירה בראשית המאה ה-19, ועם פיתוחה כעיירת מרפא, נטלו חלק מרכזי בתעשייה זו. עד ראשית המאה ה-20 השתייכו יהודי העיירה לקהילת סלוז'בו הסמוכה. בעיירה פעלו בית מדרש ושטיבל של חסידות גור, ומראשית המאה ה-20 התקיימה בה פעילות ציונית. בשנת 1923 הוקם בעיירה בית ספר מרשת בית יעקב. בין מלחמות העולם נמנו בעיירה 769 יהודים.
עם פרוץ מלחמת העולם השנייה נמלטו מהעיירה רבים מיהודיה, אך חלקם נאלצו לשוב אליה. עם סיפוח אזור העיירה לרייך השלישי, באוקטובר 1939, הוטלו על יהודיה גזירות שונות, ובהן חובת תשלום סכומי כופר, חובת ענידת טלאי צהוב, הגבלות תנועה וחובת התייצבות לעבודות כפייה, לרבות על נשים ועל קשישים, תוך ביצוע מעשי התעללות בעובדים. בד בבד הוחרמו עסקי היהודים בעיירה, ויהודים רבים סולקו מבתיהם.
בסוף אוקטובר 1939 גורשו כל יהודי העיירה לשטח הגנרל גוברנמן, למעט כ-120 יהודים שהוחזקו בצפיפות וברעב בבית אחד בעיירה, ואשר שולחו ב-19 באפריל 1942 למחנה ההשמדה חלמנו.
ג'סטין מראם

קריירת מועדונים

מראם שיחק בקבוצת הכדורגל של תיכון אייזנהאואר, מישיגן ושיחק בליגת המכללות ביבפאיי רוות'ריידרס איתה זכה באליפות המכללות וזכה בתואר ה-MVP בעונת 2007 ובמישיגן וולבירנס.
ב-14 בינואר 2011 נבחר במקום ה-15 בדראפט ה-MLS על ידי קולומבוס קרו. ב-22 בפברואר 2011 ערך את הופעת הבכורה שלו בקבוצה במשחק נגד ריאל סולט לייק במסגרת רבע גמר ליגת האלופות של ה-CONCACAF. ב-28 במאי 2011 ערך את הופעת הבכורה שלו ב-MLS בתיקו 3-3 נגד מועדון דפורטיבו צ'יבאס ארצות הברית.
ב-29 בינואר 2018 מראם חתם באורלנדו סיטי תמורת 1.05 מיליון דולר.
ב-3 באוגוסט 2018 מראם חזר לקולומבוס קרו.

קריירה בינלאומית

בשנת 2013 מראם קיבל אזרחות עיראקית ובספטמבר 2013 זומן לראשונה לסגל נבחרת עיראק. ב-14 בנובמבר 2014 מראם ערך את הופעת הבכורה שלו בנבחרת בהפסד 1-0 נגד כוויית במסגרת גביע האומות 2014. מראם נכלל בסגל הנבחרת לקראת גביע אסיה בכדורגל 2015 בו הגיע עיראק למקום הרביעי.
ב-3 בספטמבר 2015 הבקיע את שער הבכורה שלו בנבחרת בניצחון 1-5 נגד טאיוואן.
לוגיקה דינמית

בתכנון מעגלים משולבים, לוגיקה דינמית הוא תכנון מתודולוגי של משפחה לוגית אשר היה פופולרי בשנות ה-70 של המאה העשרים וכעת זוכה לעדנה מחודשת באלקטרוניקה בתדירויות גבוהות, בייחוד במעבדים. לוגיקה דינמית נבדלת מלוגיקה סטטית בכך שהיא משתמשת באות השעון ביישום של הלוגיקה הקומבינטורית, זאת אומרת, אות המוצא הוא פונקציה של זרם הכניסה בלבד. השימוש המסורתי באות השעון הוא תזמון המעברים במעגלי הלוגיקה הצירופית, ואילו ברוב המעגלים של הלוגיקה הקומבינטורית אות השעון מיותר.

יתרונות

לוגיקה דינמית מהירה ביותר מפי שניים מלוגיקה רגילה. היא משתמשת רק בטרנזיסטורי N, ועוברת טוב אופטימיזציה של גודל של טרנזיסטורים.
So Happy I Could Die

רקע והוצאה

את השיר הוציאה גאגא ביחד עם האלבום, ב-18 בנובמבר 2009. במהרה זכה השיר לתשומת לב רבה מצד המבקרים, דבר אשר הגדיל את מכירותיו והשמעותיו של האלבום כולו. גאגא הודיעה כי את השיר היא כתבה ביחד עם שני אנשים, שהפיקו וכתבו שירים נוספים באלבום.

הופעות

גאגא הופיעה עם השיר בכל ההופעות שנכללו בטור השני שלה The Monster Ball Tour. כשהופיעה עם השיר, לבשה גאגא בגדים משונים בצבע תכלת, עם קוצים וכובע בצורת כוכב. כשהתחילה גאגא לשיר את השיר באחת מההופעות, היא קפאה במקום ללא רקדנים שרקדו סביבה, והתחילה לשיר אותו, עם אותם בגדים קוצניים בצבעי התכלת. 
גם בסיבוב ההופעות הנוסף שלה - Lady Gaga Presents: The Monster Ball Tour At Madison Square Garden, הופיעה גאגא עם השיר, והוא היה השיר ה-14 מתוך רשימת השירים שנכללה באותו סיבוב הופעות. כתבת מהאתר 4Music אמרה כי היא הרגישה שההופעות שבהן ביצעה גם את השיר היו ההופעה "נהדרות", וכי: "היא באמת עולה על עצמה".
Sex.com

היסטוריה


ב-18 באוקטובר 1995, גארי קראמן, רשם את הדומיין sex.com בחברת "Network Solutions", אך לא החל מייד לפתח את האתר.
מאוחר יותר באותה שנה, חברת Network Solutions העבירה את בעלות הדומיין לסטפן מישל כהן, שניסה להשיג את השליטה על הדומיין בזמן מסוים, באמצעות יצירת מצב שווא מסולף באמצעות שיחות טלפון, אימיילים ומכתבים. לאחר מספר ניסיונות, הצליח לשכנע את אחד מעובדי החברה להעביר לידיו את בעלות הדומיין, על ידי שליחת פקס מזויף.
אחרי קבלת שליטה על הדומיין, כהן יצר אתר עתיר פרסומות שמשך אליו עד 25 מיליון מבקרים ביום, ויצר רווח המוערך בין 50,000 דולר לבין 500,000 דולר בחודש. קראמן ניסה להחזיר את בעלות הדומיין אליו, בעוד שכהן טען כי הוא בעליו החוקיים של הדומיין, וכי הבעלות ניתנה על ידי ארגון ה-OCI. הדבר הוביל למאבק משפטי בן 5 שנים.
קראמן לבסוף ניצח במשפט בנובמבר 2000, כאשר חברת Network Solutions הורתה להחזיר את בעלות הדומיין לתובע (קראמן). על פי דיווחיה של החברה של קראמן, כהן נצטווה לשלם 25 מיליון דולר לבית המשפט. באפריל 2001, בית המשפט המחוזי בקליפורניה העניק לקראמן 40 מיליון דולר נוספים כפיצוי לרווחים אבודים, החלטה שהגדילה את סכום הפיצוי הכולל ל-65 מיליון דולר.

המחיר הגבוה ביותר ששולם עבור הדומיין

נכון ליוני 2019 עסקת קניית הדומיין היקרה ביותר עומדת על סכום של 872 מליון דולר ששולמה עבור שם הדומיין Cars.com
דווח כי הדומיין נמכר לחברת Escom LLC בינואר 2006 בסכום של 14 מיליון דולר, דבר שגרם לדומיין להיות לדומיין היקר ביותר בעולם. ב-2009 הפסיד את התואר לדומיין Insure.com שנמכר ב-16 מיליון דולר, ונכון לשנת 2018 הוא הדומיין ה-8 היקר בעולם.
ב-18 בפברואר 2010, הדומיין נצטווה להימכר במכירה פומבית עקב עיקולו.
ב-20 באוקטובר 2010, דווח כי חברת Clover Holdings בע"מ זכתה במכירה הפומבית בדומיין בסכום של 17 מיליון דולר.
מיתת תלמידי רבי עקיבא

מיתת תלמידי רבי עקיבא הוא מעשה, שמקורו בתלמוד, בדבר מיתת 24,000 מתלמידיו של התנא רבי עקיבא. תלמידים אלו מתו במיתת אסכרה 'מפני שלא נהגו כבוד זה בזה'.
מיתת התלמידים אירעה בין חג הפסח לשבועות. בעקבות מותם נקבעו ימי ספירת העומר כימי צער ואבל לזכר מאורע זה. על פי אחת המסורת פסקו התלמידים מלמות ביום ל"ג בעומר, ולכך ביום זה נפסקים ימי ההאבלות, ואף נהגו בו כמה ענייני שמחה. על פי מסורת אחרת סיבת השמחה ביום ל"ג בעומר קשורה בתנא רבי שמעון בר יוחאי.

תיאור המעשה בתלמוד

במספר מקורות חז"ל מוזכר סיפור מותם של תלמידי רבי עקיבא, וכך נכתב בתלמוד:
אמרו: שנים עשר אלף זוגים תלמידים היו לו לרבי עקיבא מגבת עד אנטיפרס וכולן מתו בפרק אחד, מפני שלא נהגו כבוד זה בזה. והיה העולם שמם, עד שבא רבי עקיבא אצל רבותינו שבדרום ושׁנאה (לימדה) להם, רבי מאיר, רבי יהודה, רבי יוסי, רבי שמעון ורבי אלעזר בן שמוע, והם הם העמידו תורה אותה שעה. תנא כולם מתו מפסח עד עצרת.  אמר רב חמא בר אבא ואיתימא ר' חייא בר אבין כולם מתו מיתה רעה מאי היא אמר רב נחמן אסכרה
— תלמוד בבלי, מסכת יבמות, דף ס"ב, עמוד ב'

סיבת מותם

בתלמוד מבואר שסיבת מות התלמידים הוא 'מפני שלא נהגו כבוד זה לזה'.
על פי הנוסח הספרדי של "אגרת רב שרירא גאון", ששם נאמר שתלמידי רבי עקיבא מתו בשמדא, הסיק שי"ר וחוקרים נוספים ש"המגפה" הנזכרת כאן, היא ביטוי אלגורי הרומז למות תלמידיו במרד בר כוכבא. הם מבססים זאת בעיקר על תמיכתו הברורה של רבי עקיבא במרד זה, על כך שבתי המדרש לא היו יכולים להכיל מספר כה רב של לומדים, ועל כך שהדבר עשוי להסביר מוות של תלמידים רבים כל כך בפרק זמן קצר. לפי דעה זו, "תלמידיו" - מתפרש לא כתלמידים היושבים בבית המדרש, אלא כאלו הדוגלים במשנתו הרוחנית. ראיה חלקית לכך יש ממדרש תנחומא (פרשת חיי שרה), "מעשה ברבי עקיבא שהיו לו שלש מאות תלמידים בנערותו ומתו כולם...", מה שמצביע לדעתם על מספר נמוך של תלמידים מזה המתואר.
דעת החוקרים אומצה על ידי התנועה הציונית, שבעקבות כך הפכה את ל"ג בעומר לחג לאומי לזכר הגבורה שהתגלתה במרד בר כוכבא.
אמנם הרב יצחק אייזיק הלוי בספרו "דורות הראשונים" הוכיח שמרוב המקורות התלמודיים משמע שתלמידי רבי עקיבא מתו במגפה שנים רבות לפני מרד בר כוכבא, וכך סובר גם החוקר גדליה אלון.

טעמים נוספים למנהגי האבילות

יש סוברים שבעקבות מסעות הצלב שבשנת תתנ"ו טבחו בקהילות אשכנז בין תחילת אייר לשבועות, הוסיפו האשכנזים מנהגי אבילות נוספים יותר מהספרדים. המנהג זכה לחיזוק נוסף לאחר גזירות ת"ח ות"ט שאף הם החלו בתאריכים אלו. עם זאת, חלק מן הראשונים ובהם הרי"ף הרמב"ם והרא"ש לא הזכירו מנהגים אלו, ורוב המזכירים אותו התייחסו רק להימנעות מנישואים.
הגאונים וקדמוני הראשונים כותבים שזמן האיסור הוא מפסח לשבועות, וכפי שכתוב בגמרא ובמדרשים שהוא הזמן שמתו בו תלמידי רבי עקיבא. באמצע תקופת הראשונים התפתחו מנהגים שונים לזמן האיסור. יש שאסרו רק מפסח עד ל"ג בעומר, ויש שאסרו רק מב' אייר עד שבועות.
לויס מקמסטר בוז'ולד

ביוגרפיה

בוז'ולד נולדה ב-2 בנובמבר 1949 בעיר קולומבוס שבאוהיו, ארצות הברית. היא למדה באוניברסיטת אוהיו בין השנים 1968 - 1972, אך לא סיימה את לימודיה. מאוחר יותר ציינה כי לימודיה האמיתיים בשנים הללו היו קריאה של חמישה ספרים מהאוסף האוניברסיטאי במשך עשור, קריאה של מדע בדיוני בתור נערה והקשבה לאביה המהנדס.
היא התחילה לכתוב בשנת 1982 ובשנת 1985 מכרה את סיפורה הראשון. בשנת 1986 שלושת הספרים הראשונים של בוז'ולד יצאו לאור בהוצאת Baen בכריכה רכה.
הנערה עם כל המתנות

העלילה

העלילה מתרחש בבריטניה ומסופרת 30 שנה לאחר מגפה כלל עולמית שהתרחשה בעקבות זיהום פטרייתי אלים שהשמיד את מרבית האנושות.
עלילת הספר מתחילה מתיאור בגוף ראשון של מלני, מלני היא ילדה כבת 10 שמתארת בפרקים הראשונים את עצמה ואת המקום בו היא נמצאת. תוך כדי העלילה מבינים שמלני נמצאת בבסיס צבאי סגור, ונמצאת תחת השגחה כבדה. היא לומדת בכיתה עם ילדים נוספים, כאשר במהלך השיעור היא קשורה לכיסא ולאחר כל שעור מחזירים את מלני לתא נעול.
בהמשך העלילה מתבהרים עוד פרטים, העולם נחרב לפני כ-30 שנה בעקבות זיהום פטרייתי של Ophiocordyceps unilateralis  ("פטריית הזומבי") שהדביק את מרבית האנושות. כאשר הורגת הפטרייה את האנשים שהדביקה והופעת אותם למעין זומבים, אשר בתורם תוקפים אנשים אחרים ומעבירים הלאה את הזיהום הפטרייתי.
בהמשך העלילה, הבסיס בו מלני נמצאת מותקף, וקבוצה של חמישה ניצולים מהבסיס נמלטים בניסיון להגיע לבסיס האם, כאשר בדרך הם עוברים דרך לונדון.

ספרים נוספים

בשנת 2017 יצא פריקוול בשם "The Boy on the Bridge", אשר טרם תורגם לעברית, ומתאר קבוצה של חיילים ומדענים המנסים למצוא תרופה לזיהום. עלילת הספר מתרחשת לפני ה"נערה עם כל המתנות". גם ספר זה קיבל ביקורות חיוביות באתר Goodreads.
עוינות

בפסיכולוגיה, עוינות (או אויבות) היא מילה המתארת ביטוי של כעס פנימי חזק, הגורם לדחייה ותיעוב כלפי ישות מסוימת או דבר מה אחר. בשפת היום-יום היא משמשת לעיתים רבות כמקבילה למילים "כעס" או "אגרסיביות".
עוינות היא חלק ממבנה האישיות שפיתח הפסיכולוג ג'ורג' קלי. במונחים פסיכולוגיים, הגדיר קלי עוינות כרצון אקטיבי המסרב להכיר בתפיסת עולמו של האחר (אשר עמו נוצר העימות) כלגיטימית. במקום לעצור ולשקול, יעדיף האדם העוין להילחם בכל תוקף בניצב מולו אפילו שאין לו יותר מצל של תקווה כי הצדק עמו. וזאת על אף שלעיתים עלול הוא לשלם על כך ביוקר.
על אף שבמצב תקין, הכישלון וההכרה בו היא חלק בלתי נפרד מדרך הלימוד וההתקדמות של האדם, במקרה של עוינות לא יילקח שום משגה בחשבון, ולפעמים יימחק מתודעתו של האדם כליל.
ההגדרה התמציתית של עוינות היא: רגש בלתי נשלט, המונע את השפעתו של דיסוננס רגשי בלתי רצוי, בכך שאינו מאפשר שיקול משני בנוגע לטיב האדם המצוי בקונפליקט, עם האדם החווה אותו.
פריחה מאוחרת

תקציר עלילה

בני זוג, אדם (ויליאם הרט) ומרי (איזבלה רוסליני), מתקרבים שניהם לגיל שישים, אבל תגובתם לכך שונה לגמרי. מרי, שהיא מורה בגמלאות, מתחילה לשפץ את הבית כדי שיתאים לגיל מבוגר. אדם מתגונן נגד כל שנוי, ומגן בנמרצות על עבודותו כאדריכל. השניים גרים בלונדון, ובבית שלידם גרה נורה, אמה של מרי שגידלה את בתה באיטליה. מרי מודאגת בגלל אירוע של אובדן זיכרון, והרופא שלה המליץ לה להמשיך להיות פעילה. אדם נעלב כשהוצע לו לתכנן בית אבות, ובמקום זאת הוא מקבל את עצתה של מאיה (ארטה דוברושי), עובדת צעירה במשרד, להשתתף בתחרות לעיצוב מוזיאון חדש. אדם מתחיל לעבוד על הפרויקט החדש בלילות יחד עם העובדים הצעירים. מרי מתחילה להתרגל שהבית ריק, אבל גם לה יש מעריץ צעיר שהיא פוגשת במכון הכושר.

קבלה

הסרט "פריחה מאוחרת" קיבל ביקורות מעורבות. אתר ביקורות הסרטים Rotten Tomatoes העניק לסרט ציון של 43% על פי 14 סקירות. באתר Metacritic הסרט קיבל ציון של 53/100 בהתבסס על 10 סקירות.
Rakkaudesta lajiin

רקע וכתיבה

את השיר כתבה אוולינה עם טומי לייקה, והוא הופק על ידי אנרי לאנץ. כיוון שיצא עם סינגל נוסף באותו תאריך, החליטה אוולינה לאגד את השניים בעטיפה ובשם אחד. בעטיפה ניתן לראות את שני שמות הסינגלים, כאשר מאחוריהם אוולינה מופיעה בצבעים דהויים.

וידאו קליפ

הווידאו קליפ הנלווה שצולם לשיר הועלה לערוץ ה-Vevo של אוולינה כבר ביום שהוכרז כסינגל רשמי ביחד עם, "Vuoristorataa". בקליפ אוולינה רוקדת בחדרים חשוכים, ובין לבין ניתן לראותה חובשת מסיכה שחורה שמכסה את כל פרצופה ומדי פעם מנצנצת בגלל התאורה שבאותו חדר. לבסוף, ניתן לראות את אוויל סטו חובש כובע גרב שחור, שר את השיר, כשהוא יושב על כיסא.
מונה הצפיות של הווידאו קליפ נכון לאוקטובר 2017, עולה על למעלה ממיליון צפיות, דבר אשר הופך אותו לחמישי הנצפה ביותר של אוולינה.
מורה מחליף

עלילה

הסרט מתאר את קורותיהם של מספר אנשי מערכת החינוך של בית ספר תיכון כושל במהלך חודש אחד מנקודת מבטו של מורה מחליף בשם הנרי ברת'ס (אדריאן ברודי).
בסרט מתוארות מספר עלילות משנה בחייו של הנרי הקשורות לשלוש נשים המופיעות בחייו. הראשונה היא אריקה (סמי גייל) זונה צעירה, חסרת בית אשר הנרי לוקח תחת חסותו ומאפשר לה להתגורר בביתו. השנייה היא שרה (כריסטינה הנדריקס) מורה בבית הספר המפתחת מערכת יחסים עמו והשלישית היא מרידית' (בטי קיי) תלמידה בכיתה של הנרי הסובלת ממצוקה אישית ובעיות חברתיות. לשלושת הנשים השפעה גדולה על חייו של הנרי ודרך היחסים עימם הוא מתעמת עם צדדים שונים באישיותו. בנוסף, הוא מתמודד עם עברו וזכרונותיו מגיל צעיר של התאבדותה של אימו וכמו כן עם מותו המתקרב של סבו שנמצא על ערש דווי.
עלילות משנה נוספות בסרט מתארות את מנהלת בית הספר, קארול (מרשה גיי הארדן) אשר מתמודדת עם פיטוריה המתקרבים, את יועצת בית הספר, דר' פארקר (לוסי לו) אשר מתמודדת עם הקושי למלא את תפקידה במערכת שאינה מעריכה את מאמציה.

ביקורות

הביקורות לסרט היו מעורבות, ולפי אתר הביקורות "Rotten Tomatoes" הוא קיבל ציון של 57% באתר וציון של 74% על ידי הקהל.
פוש (עמותה)

תחומי פעילות

עמותת פוש מתמקדת בהפעלת מערך מתנדבים, המעניקים סיוע לימודי ללא תשלום לתלמידים בכיתות א'-י"ב, שנבחרו על ידי צוות המוסד בו הם מתחנכים. המתנדבים מקבלים הכוונה מצוות בית הספר והכשרה מטעם העמותה. במסגרת הפעילות מלמדים המתנדבים שיעורי עזר במקצועות אנגלית, מתמטיקה, עברית ומקצועות נוספים, בהתאם לצורכי התלמידים והמוסדות החינוכיים. הסיוע הלימודי ניתן ברמות שונות - מהקניית קריאה וכתיבה ועד הכנה לבגרות. המתנדבים מגיעים למוסדות החינוכיים מדי שבוע לשעתיים לפחות ומלמדים תלמידים קבועים באופן אישי או בקבוצות קטנות.
בפוש פעילים כ-1,900 מתנדבים המסייעים לכ-4,000 תלמידים ב-400 מוסדות חינוך ברחבי הארץ. עמותת פוש מוסיפה למערכת החינוך כ-150,000 שעות סיוע לימודי בשנה.
לצד פעילות הליבה של המתנדבים, מעניקה פוש במספר בתי ספר יסודיים סיוע מקצועי לילדים לקויי למידה מרקע סוציו-אקונומי נמוך. הסיוע ניתן על ידי מורות להוראה מתקנת בשכר, להקניית מיומנויות הקריאה והכתיבה.
בנוסף, פוש מקיימת פרויקט לחינוך פיננסי לבתי ספר יסודיים וכן הרצאות לתלמידי תיכון באמצעות מתנדביה, לעידוד מוטיבציה אישית ופיתוח יוזמות.
מתקה

מִתְקָה הוא שמו של מקום הנזכר במקרא כאחת מתחנות בני ישראל בעת מסעם במדבר לאחר יציאת מצרים.
בני ישראל הגיעו למתקה לאחר שהיו מתרח, וממתקה המשיכו לחשמונה, בדרכם לארץ ישראל. "וַיִּסְעוּ מִתָּרַח וַיַּחֲנוּ בְּמִתְקָה: וַיִּסְעוּ מִמִּתְקָה וַיַּחֲנוּ בְּחַשְׁמֹנָה" (ספר במדבר, פרק ל"ג, פסוקים כ"ח-כ"ט).
רבי חנינא בן חכינאי

רבי חנניא (חנינא) בן חכינאי היה תנא בדור השלישי והרביעי. הוא היה מתלמידי רבי עקיבא הראשונים, והיה חברם של אלעזר בן מתיא, שמעון בן זומא ושמעון התימני. לפי אחת הגרסאות היה מעשרה הרוגי מלכות.
לפי האגדה, ישב שתים עשרה (או שלוש עשרה) שנה ולמד תורה בבית רבי עקיבא רבו. כשהגיעה זמן בתו להינשא שלחה לו אשתו מכתב, והודיעה לו על כך. כשנשאר ללמוד ולא חזר לביתו ידע רבי עקיבא על כך, ודרש: כל מי שיש לו בת - ילך וישיאנה!
חזר רבי חנניא אל עירו, אך כיוון שהשתנו פני העיר לא מצא את ביתו. מה עשה? הלך והתיישב ליד הבאר, עד שהגיעה קבוצת נשים ושמע אחת קוראת: בת חכינאי, מלאי את כדך! ידע שזאת בתו, עקב אחריה ונכנס לביתו. אשתו, שלא הייתה מוכנה לכך - ראתה אותו ונבהלה, עד שיצאה נשמתה. התפלל עליה רבי חנניא ואמר: ״רבונו של עולם, ענייה זו זה שכרה?״ ביקש רחמים עליה וחייתה - מיד שבה אליה רוחה.
בנוסף, האגדה מספרת על ר' חנינא בן חכינאי, שכל ימיו היה יושב בתענית מגיל שתים עשרה שנה עד תשעים וחמש.

מותו

"אותו היום שהוציאוהו להריגה ערב שבת היה. אמרו לו תלמידיו: רבי, רצונך שתטעם משהו קדם שתיהרג? אמר להם: עד עתה התעניתי, ועתה איני יודע איזה דרך אלך, ואתם אומרים לי לאכול ולשתות? התחיל בקידוש היום- "ויכולו" עד "ויקדש" - ולא הניחוהו לגמור עד שהרגוהו. יצאה בת-קול ואמרה: אשריך ר' חנינא בן חכינאי, שהיית קדוש, ויצאה נשמתך בקדושה". נקבר במערת שם ועבר בצפת.
Pawn (שפת תכנות)

מקור השם

השפה פותחה על בסיס שפת Small C, שבפני עצמה הייתה דומה מאוד לשפת C. עם זאת, השינויים שבוצעו בשפה, ובהם הסרת הטיפוסים והפיכת המצביעים להתייחסויות (references), היו מהותיים כל כך שלא היה טעם להשאיר את האות C בשם השפה, ולכן החליטו לקרוא לה פשוט Small. שכיחותה של המילה Small באינטרנט הפריעה לחפש מידע אודותיה, ולכן הוחלט לשנות את שמה, ולקרוא לה Pawn.

מבנה ותכונות

השפה תוכננה במטרה להקל על התאמה אישית של תוכניות (על ידי סקריפטים), ולא במטרה לכתוב תוכנות. בפרט, תמיכה במבני נתונים היא אחד מצדדיה החלשים של השפה. זאת כיוון שתוכניות בשפה אמורות לבצע מניפולציות על עצמים דרך התוכנה המארחת, ונמנעת מהן (במכוון) גישה ישירה למידע כלשהו. הדרך היחידה בה יכולות תוכניות בשפה לפעול על עצמים היא דרך קריאה לשגרות "ילידות", כלומר שגרות אותן מספקת התוכנה המארחת.
עיקר התכנון בשפה כוון להעניק לה גמישות בתחום הקריאה לשגרות ופונקציות. השפה מאפשרת הגדרת ערך ברירת מחדל לכל ארגומנט, העברת משתני ערך ומשתני התייחסות, והעברת ארגומנטים על פי שמם או על פי מיקומם. השפה איננה תומכת בבדיקת טיפוסים, כי היא נטולת טיפוסים, אך יש לה מאפיין חלופי - "תיוג", המאפשר להגדיר רשימת תיוגים קבילים עבור ארגומנט.
השפה מאפשרת מספר תחבירים שונים, וכל מתכנת המשתמש בשפה יכול לבחור ביניהם תחביר לפי טעמו.
השפה משמשת גם כשפת תכנות עבור תוספת למשחק קאונטר סטרייק וכן לתוספת עבור משחקי סורס.

תוכנית שלום עולם

הקוד המשתמש להדפיס "Hello World" בשפת הPAWN ובשפת C דומה מאוד:

#include <a_samp>
main()
{
    print("Hello World");
}
בית המשפט לחוקה של איטליה

נשיא בית המשפט

נשיא בית המשפט לחוקה נבחר על ידי בית המשפט ברוב חבריו (8 קולות במקרה של בית משפט מלא). בית המשפט בוחר סגן נשיא או שניים, הממלאים את מקום הנשיא כאשר נבצר ממנו לכהן בתפקידו.
החל משנת 2014 אלסנדרו כריסרואולו מכהן כנשיא בית המשפט לחוקה.
Maria Maria

רקע

השיר שנכתב על ידי סנטנה יחד עם ג'רי דופלסיס, ראול ראקוו וקארל פארזזו והופק על ידי דופלסיס ווייקליף ז'אן
זכה להצלחה גדולה מאד כבר בתחילת דרכו וכבר בשנת 2000 דורג במקום הראשון לתקופה של עשרה שבועות בבילבורד הוט 100 של מגזין המוזיקה הנחשב בילבורד.
באותה השנה זכה השיר בפרס הגראמי פופ ללהקות  וגבר על I Want It That Way של הבקסטריט בויז וAll Star של Smash Mouth, השיר הושמע רבות בתחנות הרדיו ברחבי העולם וזכה להצלחה גדולה בקרב הקהל כאשר צעד במספר במצעדים בינלאומים, בין היתר צעד במקום הראשון במצעדי המוזיקה בקנדה, צרפת, גרמניה, שווייץ, שוודיה וארצות הברית.
ב-2008 בחגיגות חמישים שנה למגזין בילבורד נבחר השיר במקום ה-96 ברשימת מאה השירים הטובים בכל הזמנים ובמקום ה-2 ברשימת מאה השירים הלטינים הטובים בכל הזמנים.
ב-2009 דורג השיר על ידי מגזין בילבורד במקום ה-14 ברשימת השירים המצליחים ביותר של העשור הראשון של המאה ה-21

קליפ

הקליפ של השיר זכה גם הוא להצלחה גדולה ונצפה למעלה ממאה וחמישים מיליון פעמים, הקליפ מתמקד לרוב ברחוב בו מתקיימת מסיבה, כאשר The Product G&B שרים וקרלוס סנטנה מנגן ומחליף את כלי הנגינה במהלך הקליפ, בתחילה עם גיטרה אקוסטית ובהמשך הקליפ סנטנה עובר לנגן בגיטרה חשמלית בין מקטעי השירה של G&B ניתן המיקרופון לסנטנה אשר מבצע שורה אחת בספרדית "Ahora vengo mama chola mama chola" כאשר נאמר שמה של מריה מופנה הפוקס לבחורה בודדת אשר חוזרת ומופיעה בחלקים שונים בקליפ דבר אשר יכול לגרום לצופה בקליפ לזהותה כ"מריה".

גרסאות כיסוי

השיר זכה למספר גרסאות כיסוי שהבולטת בהן היא גרסת סמפול בשם Wild Thoughts שבוצעה על ידי די. ג'יי. חאלד, ריהאנה ובירסון טילר.
טורמנטום

טורמנטום (לטינית, tormentum) היו העינויים שהופעלו ברומא העתיקה.
בתקופת הרפובליקה הרומית, היה אסור לענות אזרחים רומים וגם עבדים היה מותר לענות רק במקרים מיוחדים, כדי לחשוף עניינים חשובים ביותר (כמו במקרה קשר קטילינה) או במקרה של גילוי עריות של אדונם, שכן זה נחשב פשע כנגד האלים.
בתקופות מאוחרות יותר, ניתן היה לענות עבדים כדי להעיד נגד אדוניהם במקרים של בגידה, מזימה להרוג בעל משרה (majestas) או ניאוף. בתקופת הקיסרים, ניתן היה לענות גם אזרחים חופשיים במקרים של בגידה, על אף שהשימוש בעינויים הוגבל בדרך כלל לאנשים ממוצא נחות (אם כי ישנם מקרים שבהם שימשו עינויים גם אצל סנטורים ובני מעמד הפרשים).